ค่าฝุ่น PM2.5 ในภาคเหนือ กทม.และปริมณฑล ปรับตัวสูงขึ้นทุกพื้นที่
นายปิ่นสักก์ สุรัสวดี อธิบดีกรมควบคุมมลพิษ (คพ.) ในฐานะประธานศูนย์แก้ไขปัญหามลพิษทางอากาศ (ศกพ.) กล่าวว่า วันนี้ (2 มี.ค.66) ค่าฝุ่นละอองขนาดไม่เกิน 2.5 ไมครอน (PM2.5) ในพื้นที่ภาคเหนือ 11 จังหวัด พบค่าฝุ่น PM2.5 ปรับตัวสูงขึ้นทุกพื้นที่ เกินมาตรฐานในระดับสีส้ม 9 พื้นที่ และสีแดง 23 พื้นที่ บริเวณจังหวัดเชียงใหม่ เชียงราย ลำปาง ลำพูน แม่ฮ่องสอน น่าน แพร่ พะเยา ตาก อุตรดิตถ์ สุโขทัย พิษณุโลก และกำแพงเพชร อยู่ที่ 91-224 ไมโครกรัมต่อลูกบาศก์เมตร พบฝุ่นสูงสุดบริเวณ ตำบลธานี อำเภอเมือง จังหวัดสุโขทัย เพราะยังพบการเผาในที่โล่ง  การเผาไร่อ้อยและการเปลี่ยนแปลงของสภาพอากาศที่มีผลต่อการสะสมของฝุ่น  พร้อมขอความร่วมมือประชาชนงดการบริหารจัดการเชื้อเพลิงจนกว่าสถานการณ์จะคลี่คลายลง ในพื้นที่ 17 จังหวัดภาคเหนือมีแนวโน้มฝุ่นละอองขึ้นสูง บริเวณภาคเหนือตอนบนและตอนล่างถึงวันที่ 9 มีนาคม โดยเฉพาะสัปดาห์แรกของเดือนมีนาคมเป็นช่วงที่ควรเฝ้าระวังมากที่สุด ขณะที่ ภาคตะวันออกเฉียงเหนือ พบบางพื้นที่ค่าฝุ่น PM2.5  ปรับตัวลดลงเล็กน้อย แต่ยังเกินมาตรฐานในระดับสีส้ม 3 พื้นที่ และระดับสีแดง 1  พื้นที่บริเวณ ตำบลกุดป่อง อำเภอเมือง จังหวัดเลย อยู่ที่ 97 ไมโครกรัมต่อลูกบาศก์เมตร                                         สำหรับกรุงเทพมหานครและปริมณฑล คุณภาพอากาศปานกลางถึงมีผลกระทบต่อสุขภาพ โดยค่าฝุ่นปรับตัวสูงขึ้นทุกพื้นที่เช่นกัน จากสภาพอากาศปิด ลมอ่อน  และบางพื้นที่จราจรค่อนข้างหนาแน่น ทำให้ฝุ่นเกิดการสะสมตัว พบเกินมาตรฐานในระดับสีส้ม 83 พื้นที่ และระดับสีแดง 2 พื้นที่คือ ตำบลบางพูด อำเภอปากเกร็ด  จังหวัดนนทบุรี และริมถนนกาญจนาภิเษก เขตบางขุนเทียน อยู่ที่ 92-96 ไมโครกรัมต่อลูกบาศก์เมตร ศูนย์แบบจำลองคุณภาพอากาศและภูมิศาสตร์สารสนเทศ กรมควบคุมมลพิษ  (คพ.) คาดการณ์สถานการณ์ฝุ่นละออง PM2.5 ถึงวันที่ 8 มีนาคม มีแนวโน้มฝุ่นละอองขึ้นสูงอีกบางพื้นที่ ทั้งนี้ สามารถติดตามสถานการณ์คุณภาพอากาศได้ทางแอปพลิเคชัน Air4Thai